P r e d k l a d a c i a    s p r á v a

Materiál sa predkladá na rokovanie vlády ako iniciatívny. Má informatívny charakter a z tohto dôvodu nebol predložený na medzirezortné pripomienkové konanie. 

Minister zahraničných vecí SR Ján Kubiš sa zúčastnil v dňoch 7. - 8. novembra 2007 na seminári k reforme bezpečnostného sektora, ktorý v Kapskom Meste v Juhoafrickej republike (JAR) usporiadalo MZV SR v spolupráci s MZV JAR. Seminár pod názvom „Zvyšovanie podpory OSN pre SSR v Afrike: africká perspektíva“ otvorili a jeho úvodnej časti predsedali ministri zahraničných vecí SR a JAR J. Kubiš a  N.D. Zuma.

Seminár bol jedným z významných pokračovaní odborných aktivít v oblasti reformy bezpečnostného sektora (SSR), ktoré SR odštartovala v lete 2006, vyvrcholením ktorých bola otvorená tematická diskusia Bezpečnostnej rady OSN počas slovenského predsedníctva v tomto orgáne dňa 20. februára 2007. Následne bolo prijaté predsednícke vyhlásenie BR OSN č. 3/2007, ktoré o.i. priamo privítalo spoločný zámer SR a JAR zorganizovať do konca roku 2007 seminár k skúsenostiam a výzvam v oblasti reformy bezpečnostného sektoru v Afrike. 

Priebeh a výsledky workshopu možno hodnotiť ako nadmieru uspokojivé,  o čom svedčí aj skutočnosť, že ministri sa zhodli na záujme, aby o záveroch seminára informovali predsedníctvo EÚ a AÚ a prezentovali záujem SR a JAR, aby boli závery zo seminára (vyhlásenie spolupredsedov) zohľadnené v záverečnom dokumente, ktorý bude prijatý počas nadchádzajúceho summitu EÚ - Afrika.

Zároveň minister zahraničných vecí SR uskutočnil v dňoch 7. - 10. novembra 2007 oficiálnu bilaterálnu návštevu JAR, ktorá sa konala na pozvanie ministerky zahraničných vecí JAR  Nkosazana Dlamini Zuma. V rámci programu oficiálnej návštevy sa uskutočnilo rokovanie ministra zahraničných vecí SR s jeho juhoafrickou partnerkou, s  predsedníčkou Národného zhromaždenia JAR Balekou Mbete, s predsedom vlády Západokapskej provincie Ebrahimom Rasoolom, s novozvoleným predsedom obchodnej komory Kapska G. Wolmanom, s predsedom predstavenstva ako aj výkonným riaditeľom vinárskeho závodu KWV v Paarl Dannie de Witom a Thysom Loubserom. Ďalej sa minister ZV SR stretol s novým honorárnym konzulom SR v Kapskom Meste Geoffrey Ashmeadom.

Počas návštevy bola ministrami ZV SR a JAR podpísaná medzivládna dohoda o zrušení vízovej povinnosti pre držiteľov DP a SP. Ministri poskytli tlačovú konferenciu pre zástupcov juhoafrických médií, z ktorej verejnoprávna TV SABC odvysielala záznam počas hlavného večerného spravodajstva vrátane informácie o seminári.